E45: Mandag aften måtte en bilist på Esbjergmotorvejen aflevere sit kørekort på stedet.

En ansat hos Syd- og Sønderjyllands Politi i en videobil var netop kørt på motorvejen i østlig retning ved Korskro, da han blev overhalet af den hurtige bilist.

Han satte en måling i gang, som kørte over 4,5 kilometer. Og på den strækning nåede bilisten en gennemsnitshastighed på 238 kilometer i timen.

- Førerretten blev inddraget på stedet, da hastigheden var så høj, som den var. Og bilisten erkendte forholdet. Det var også lidt svært at gøre andet, når man kunne se det på video, siger vagthavende hos Syd- og Sønderjyllands Politi, Erik Lindholdt.

Politiet kan ikke fortælle yderligere oplysninger om bilisten. Men de skriver på Twitter, at vedkommende kan se frem til minimum seks måneders ubetinget frakendelse af førerretten.